钦定古今图书集成/理学汇编/字学典/第078卷 > 王氏法书苑 > 《为张潜夫书官法帖》前人
## 钦定古今图书集成/理学汇编/字学典/第078卷 > 王氏法书苑 > 《为张潜夫书官法帖》前人

观书似相家观人得其心而后形色气骨可得而知
也古人大妙处不在结构形体在未有形体之先其
见于书者托也若求于方直横斜点注折旋尽合于
古者此正法之迹尔安知其所以法哉淳化中诏以
秘阁所藏书入石又以翰林待诏王著摹字求其书
法之外各有异处殆不可得至于行笔利钝结字疏
密时可见之然决磔钩剔更无前人意皆著之书也
其后得秘阁墨书挍其字画皆硬黄摹书至有墨色
烟落或以重墨添晕当著奉诏时其所摹拓皆略放
其大体而私以笔画成之宜其用笔略无古人遗意
不足异也观王洽书逸少谓不减己落简挥毫有运
斤成风之势王珉书献之谓骑驴骎骎欲度骅骝前
今视官帖二人书画雅有相类而洽更自劣弱珉书
则与子敬更不可辨皆硬黄伪误少真而摹传者遂
成一体也今人不知其故凭石本便评定书画至于
放言立论更无疑处此与观景而论形神以为某胜
某劣何以异哉